Twee enkelsnitte vir Elandré op Afrikaanse top-20 | Maroela Media
Twee enkelsnitte vir Elandré op Afrikaanse top-20
Elandré se jongste enkelsnit, "Tussen die lakens", betree vandeesweek Maroela Media Afrikaanse Top-20 op no. 17.
Dié 24-jarige sanger met die kenmerkende diep stem het onlangs sy hart teenoor Maroela Media oopgemaak oor vriende wat hy aan die dood moes afstaan in twee verskillende motorongelukke. Hy het dié liedjie aan hulle opgedra.
"Vuur op die water", die eerste enkelsnit vanaf Elandré se nuwe album, Boomhuis, is steeds stewig in die no. 2-posisie. Boomhuis het onlangs goue status bereik met 'n verkope van 15 000 eksemplare.
"Boerepompie", die uiters gewilde liedjie deur Ricus Nel en Snotkop, bly vir die tweede week in die no. 1-posisie op dié treffersparade. Die musiekvideo vir die liedjie is amper een miljoen keer op YouTube gekyk.
In vandeesweek se Maroela Media Afrikaanse Top-20 is daar drie snitte wat styg, 11 wat daal en vyf wat onveranderd bly en 'n nuwe enkelsnit wat die week se top-20 betree.